FI Euroopan unionin virallinen lehti CE 84/502

(2004/C 84 E/0580)

KIRJALLINEN KYSYMYS E-3171/03

esittäjä(t): Konstantinos Hatzidakis (PPE-DE) komissiolle

(27. lokakuuta 2003)

Aihe: Raitiovaunuhankkeen eteneminen Ateenassa

Kreikan lehdistössä on viime päivinä ilmaistu voimakasta huolestumista Ateenan raitiovaunuhankkeeseen liittyvien rakennustöiden etenemisestä. Mainitaan, että viivästyminen on erityisen merkittävä, mutta urakoitsijat kieltäytyvät asiaa koskevista sitoumuksistaan huolimatta lisäämästä hankkeen parissa työskentelevää henkilökuntaa. Hankkeen valmiiksi saamista ennen olympiakisoja pidetään erityisen vaikeana ja jo nyt keskustellaan vaihtoehtoisista suunnitelmista, jopa raitiovaunupysäkkien vähentämisestä, jotta kisojen aikaiset suuremmat tarpeet saataisiin tyydytettyä. Lisäksi korostetaan, että suunnitelman mukaisella raitiotielinjalla keskustasta rannalle raitiovaunu joutuu kymmeniin risteyksiin ja tällä hetkellä on vielä arvoitus, miten liikennevalot järjestetään siten, että sille annetaan etuajo-oikeus. Ratkaisu, joka näyttää saavan eniten kannatusta, on liikennepoliisien sijoittaminen niihin risteyksiin, joissa raitiovaunu kulkee samassa tilassa kuin autot!

1. Kun otetaan huomioon, että raitiovaunuhankkeen rahoitus on jo sisällytetty kolmanteen yhteisön tukikehykseen, mikä on komission arvio sen toteutuksesta?

2. Mitä tietoja komissiolla on näistä kreikkalaisissa julkaisuissa esiin nostetuista kysymyksistä?

Michel Barnier'n komission puolesta antama

yhteinen vastaus

kirjallisiin kysymyksiin E-3170/03 ja E-3171/03

(4. joulukuuta 2003)

Komissio on tietoinen arvoisan parlamentin jäsenen mainitsemista, Kreikan lehdistössä julkaistuista artikkeleista, jotka koskevat Ateenan metron ja lähiliikennerautatien rakentamisen viivästymistä.

Komissio tähdentää, että kyseiset kaksi hanketta toteutetaan osana Kreikkaa koskevaa yhteisön kolmatta tukikehystä ja niille myönnettiin yhteisrahoitusta, koska niiden katsottiin hyödyttävän Attikan aluetta merkittävästi ja uskottiin valmistuvan kuluvalla ohjelmakaudella (2000—2006). Hankkeiden valmistuminen hyvissä ajoin ennen vuoden 2004 olympiakisoja parantaisi merkittävästi kaupungin joukkoliikennettä kisojen aikana; tätä määräaikaa ei ole kuitenkaan asetettu töiden toteuttamisen ehdoksi.

Komission käytettävissä olevien tietojen mukaan Doukissis Plakentiasin eritasoristeyksen ja SKA:n aseman välisen lähiliikennerautatieosuuden viivästyminen johtuu Attiki Odos -moottoritien perusinfrastruktuurin ja kyseisen moottoritien kahden kaistan väliin rakennetun rautatielinjan teknisten eritelmien koordinoinnissa ilmenneistä hankaluuksista. Ongelmia ei kuitenkaan ilmennyt lentokentän ja Doukissis Plakentiasin risteyksen välisellä osuudella, joka on olympiakisojen kannalta erityisen tärkeä.

Ateenan metron osalta viivästymiset ovat vähäisiä ja koskevat ainoastaan keskustan ja merenrannan välistä osuutta. Sen sijaan olympiakisojen kannalta ratkaisevan tärkeän rantaradan rakennustyöt näyttävät etenevän normaalisti. Metron käyttöönottohetkellä on huolehdittava siitä, että kaikki turvallisuussäännökset on otettu huomion.

Komission mielestä todetut viipeet eivät vaaranna Ateenan metron ja lähiliikennerautatien kahden rataosuuden valmistumista kuluvalla rakennerahastojen ohjelmakaudella.